2026 жылғы 18 қыркүйектегі
№ ________ бұйрыққа қосымша

«Балық шаруашылығы ғылыми-өндірістік орталығы» ЖШС

Сыбайлас жемқорлыққа қарсы комплаенс-қызметі 
туралы үлгілік ереже

1-тарау. Жалпы ережелер
1. Сыбайлас жемқорлыққа қарсы комплаенс-қызмет туралы осы ереже (бұдан әрі – Ереже) «Сыбайлас жемқорлыққа қарсы іс-қимыл туралы» Қазақстан Республикасы Заңының (бұдан әрі – Заң) 16-бабының 3-тармағына сәйкес әзірленген және сыбайлас жемқорлыққа қарсы комплаенс-қызметтердің негізгі міндеттерін, функциялары мен өкілеттіктерін, сондай-ақ олардың қызметін ұйымдастыру мен жұмыс тәртібін айқындайды.
2. Осы Ереже сыбайлас жемқорлыққа қарсы комплаенс-қызметтердің құрылымдық бөлімшелеріне, басшылары мен қызметкерлеріне, сондай-ақ осы Үлгілік ережеде көзделген жағдайларда сыбайлас жемқорлыққа қарсы комплаенс-қызметтің функцияларын жүзеге асыратын айқындалған тұлғаларға қолданылады.
3. Ереже «Балық шаруашылығы ғылыми-өндірістік орталығы» ЖШС (бұдан әрі – Серіктестік) Бас директорының бұйрығымен, заңды тұлғаның ұйымдық-құқықтық нысаны, штат саны және қызметінің ерекшелігі ескеріле отырып бекітіледі.
4. Сыбайлас жемқорлыққа қарсы іс-қимыл жөніндегі халықаралық стандарттарда осы Үлгілік ережеде көзделмеген, сыбайлас жемқорлыққа қарсы комплаенсті ұйымдастыруға қатысты талаптар мен тәсілдер белгіленген жағдайда, мұндай талаптар мен тәсілдер Серіктестік директорымен бекітіледі және олар осы Үлгілік ережеге немесе Қазақстан Республикасының заңнамасына қайшы келмеуге тиіс.



2-тарау.
Сыбайлас жемқорлыққа қарсы комплаенс қызметін ұйымдастыру
5. Сыбайлас жемқорлыққа қарсы комплаенс қызметі (бұдан әрі – Қызмет) – ұйымның және оның қызметкерлерінің Қазақстан Республикасының сыбайлас жемқорлыққа қарсы іс-қимыл туралы заңнамасын сақтауын қамтамасыз ету жөніндегі қызметті жүзеге асыратын Серіктестіктің құрылымдық бөлімшесі. 
6. Қызмет өз жұмысында Қазақстан Республикасының Конституциясын, Заңды, Қазақстан Республикасының өзге де нормативтік құқықтық актілерін, осы Үлгілік ережені және Серіктестіктің ішкі құжаттарын басшылыққа алады.
7. Қызметтің тәуелсіздігін қамтамасыз ету мақсатында оған сатып алу, қаржы, бухгалтерлік есеп, кадрлар және шарттарды басқару, активтерді басқару, ішкі аудит, қауіпсіздік немесе Қызметтің мониторингіне жататын процестерді құқықтық сүйемелдеуге қатысты функциялар жүктелмейді.
8. Қызмет өз функцияларын Серіктестіктің лауазымды тұлғалары мен қызметкерлерінен тәуелсіз жүзеге асырады, Серіктестіктің Бас директорына есеп береді және Қазақстан Республикасының сыбайлас жемқорлыққа қарсы іс-қимыл туралы заңнамасының талаптарының сақталуын қамтамасыз етуде дербес әрекет етеді.
9. Қызмет басшысы мен қызметкерлері Серіктестіктің атқарушы органының, Директорлар кеңесінің, Бақылау кеңесінің (егер бар болса) немесе өзге де тәуелсіз басқару органының құрамына кіре алмайды. Қызметтің құзыретіне жататын мәселелер қаралған кезде, Қызмет басшысы мен қызметкерлері аталған органдардың отырыстарына дауыс беру құқығынсыз қатысады.
10. Қызмет басшысы мен қызметкерлері комплаенс саласындағы уәкілетті органдар мен кәсіби ұйымдар өткізетін оқыту іс-шараларына қатысу арқылы өздерінің кәсіби біліктілігін үнемі арттырып отыруға тиіс.

3-тарау.
Қызметтің негізгі міндеттері, функциялары және өкілеттіктері

11. Қызметтің негізгі міндеттері:
1) сыбайлас жемқорлыққа байланысты құқық бұзушылықтардың алдын алу құралдарын енгізуді қамтамасыз ету; 
2) сыбайлас жемқорлыққа қарсы шаралар жүйесін тиімді енгізу;
3) сыбайлас жемқорлық тәуекелдеріне ішкі талдау жүргізуді қамтамасыз ету;
4) сыбайлас жемқорлыққа қарсы іс-қимылға қатысты сыртқы реттеуші талаптар мен халықаралық озық тәжірибелердің сақталуын қамтамасыз ету;
5) Заңға сәйкес сыбайлас жемқорлыққа қарсы іс-қимылдың негізгі қағидаттарының сақталуын қамтамасыз ету.
12. Қызмет келесі функцияларды орындайды:
1) Серіктестіктің сыбайлас жемқорлыққа қарсы саясатының тиімділігі туралы ақпаратты жинайды, өңдейді, шоғырландырады, талдайды және бағалайды;
2) Қазақстан Республикасының заңнамасына сәйкес Серіктестік қызметіндегі сыбайлас жемқорлық тәуекелдерінің ішкі талдауын үйлестіреді;
3) Серіктестік қызметіндегі сыбайлас жемқорлыққа қарсы саясат жөніндегі уәкілетті орган мен Серіктестік басшыларының бірлескен шешімі бойынша жүргізілетін сыбайлас жемқорлық тәуекелдерінің сыртқы талдауына қатысады;
4) анықталған сыбайлас жемқорлық тәуекелдерін және оларды азайту және жою үшін қабылданатын шараларды бақылайды;
5) сыбайлас жемқорлыққа қарсы шаралар және сыбайлас жемқорлыққа қарсы мәдениетті қалыптастыру бойынша ақпараттық-түсіндіру жұмыстарын жүргізеді;
6) Серіктестік қызметкерлері үшін сыбайлас жемқорлыққа қарсы оқыту семинарларын ұйымдастырады;
7) қызметкерлердің сыбайлас жемқорлыққа қарсы саясатты сақтауын қамтамасыз етеді;
8) жалпы қабылданған моральдық-этикалық стандарттарға сәйкес жұмыс орнындағы өзара әрекеттесу мәдениетін дамытуға ықпал етеді;
9) құрылымдық бөлімшелердің сыбайлас жемқорлыққа қарсы ішкі іс-қимыл жоспарын әзірлейді және оның орындалуын бақылайды; 
10) мүдделер қақтығысын анықтау, алдын алу және шешу бойынша шаралар қабылдайды;
11) мүдделер қақтығысының ықтимал немесе нақты орын алуына қатысты келіп түскен жазбаша сауалдарды, хабарламаларды және өзге де ақпаратты қарайды әрі Қазақстан Республикасының заңнамасында белгіленген тәртіп пен мерзімдерге сәйкес мүдделер қақтығысының бар немесе жоқ екендігі туралы қорытынды шығарады;
12) мүдделер қақтығысының ықтимал немесе нақты орын алған жағдайында, оны шешу жөніндегі ұсынымдар қамтылған қорытындыны тиісті шараларды қабылдауға уәкілетті тұлғаға ұсынады және бір мезгілде мүдделер қақтығысына қатысы бар тұлғаны, оның тікелей басшысын немесе басқа да мүдделі тараптарды хабардар етеді;
13) Қазақстан Республикасының заңнамасына сәйкес қабылданған мүдделер қақтығысының алдын алу және шешу жөніндегі шаралардың орындалуын бақылайды;
14) мүдделер қақтығысының алдын алу және шешуді реттейтін құқықтық актілердің ережелерін түсіндіреді;
15) контрагенттерге кешенді тексеру жүргізеді;
16) сыбайлас жемқорлық жағдайлары бойынша хабарламалар (шағымдар) негізінде ішкі тергеулер жүргізеді;
17) Серіктестіктегі сыбайлас жемқорлыққа қатысты істер бойынша Қазақстан Республикасының сыбайлас жемқорлыққа қарсы заңнамасындағы және сот тәжірибесіндегі өзгерістерді бақылайды және талдайды;
18) Серіктестіктің құрылымдық бөлімшелері мен қызметкерлерінің сыбайлас жемқорлыққа қарсы іс-шараларды іске асыру тиімділігін бағалайды;
19) анықталған сыбайлас жемқорлық тәуекелдерін азайту және ішкі процестерді жетілдіру жөніндегі ұсынымдарды Бас директорға және тиісті мәселе өз құзыретіне жататын құрылымдық бөлімшелерге ұсынады (бұл ұсынымдар қаралуға тиіс);
20) Серіктестік қызметінің ерекшеліктеріне байланысты комплаенс, іскерлік этика және орнықты даму саласындағы функцияларды орындайды (мұндай функциялар тәуелсіздікке нұқсан келтірмейтін немесе мүдделер қақтығысын тудырмайтын жағдайда);
21) сыбайлас жемқорлыққа қарсы саясат жөніндегі уәкілетті органмен, мемлекеттік органдармен, квазимемлекеттік сектор субъектілерімен, қоғамдық бірлестіктермен, сондай-ақ өзге де жеке және заңды тұлғалармен өзара іс-қимыл жасайды.
13. Қызмет мынадай шектеулер мен талаптардың сақталуына мониторинг жүргізеді:
1) мемлекеттік функцияларды орындауға уәкілеттік берілген адамдарға теңестірілген адамдардың сыбайлас жемқорлыққа қарсы шектеулерді қабылдауы;
2) мемлекеттік функцияларды орындауға уәкілеттік берілген адамдарға теңестірілген адамдардың Заңда белгіленген қаржылық бақылау шараларын сақтауы;
3) мүдделер қақтығысының алдын алу және оны шешу жөніндегі Қазақстан Республикасы заңнамасының талаптарын сақтау;
4) мемлекеттік функцияларды орындауға уәкілеттік берілген адамдарға теңестірілген тұлғалардың жақын туыстарымен, жұбайымен және жекжаттарымен бірлесіп жұмыс істеуіне тыйым салуды сақтау;
5) мемлекеттік функцияларды орындауға уәкілетті адамдарға теңестірілген адамдардың жеке мүдделері қозғалатын шешімдерді қарауға, талқылауға, әзірлеуге немесе қабылдауға қатысуға (немесе шешімдерге өзгеше түрде ықпал етуге), сондай-ақ мүдделер қақтығысы болған кезде лауазымдық өкілеттіктерді жүзеге асыруға тыйым салуды сақтауы (Заңның 15-3-бабының 4-тармағының 2-бөлігінде көзделген жағдайларды қоспағанда);
6) мемлекеттік функцияларды орындауға уәкілеттік берілген адамдарға теңестірілген тұлғалардың өздерінің лауазымдық өкілеттіктерін жүзеге асыратын ұйымда немесе олардың бақылауындағы ұйымдарда үшінші тараптардың мүдделерін білдіруге тыйым салуды сақтауы;
7) мемлекеттік функцияларды орындауға уәкілеттік берілген адамдарға теңестірілген тұлғалардың қазіргі немесе бұрынғы лауазымының артықшылықтарын жеке мүдделер үшін пайдалануға тыйым салуды сақтауы;
8) қызметтік міндеттер шеңберіне жататын іс-әрекеттер үшін материалдық сыйақы, сыйлықтар немесе қызметтер алуға және (немесе) беруге тыйым салуды сақтау;
9) материалдық немесе материалдық емес игіліктер мен артықшылықтар алу немесе оларға қол жеткізу мақсатында қызметтік немесе ресми түрде таратылуға жатпайтын өзге де ақпаратты пайдалануға тыйым салуды сақтау;
10) мемлекеттік функцияларды орындауға уәкілеттік берілген адамдарға теңестірілген тұлғалардың құмар ойындарға немесе бәс тігуге (оның ішінде интернет арқылы өткізілетіндеріне) қатысуға тыйым салуды сақтауы;
11) Қазақстан Республикасының заңнамасында бұрын мемлекеттік қызметте лауазымдарды атқарған, сондай-ақ сыбайлас жемқорлыққа байланысты қылмыстар немесе сыбайлас жемқорлық сипатындағы әкімшілік құқық бұзушылықтар жасаған адамдарды жұмысқа қабылдауға, олармен еңбек шарттарын жасасуға және оларды жұмысқа орналастыруға қатысты белгіленген шектеулер мен тыйымдарды сақтау.
14. Қызмет өз құзыреті шегінде:
1) өз функцияларын орындау үшін қажетті ақпаратты, құжаттарды, деректер мен материалдарды (оның ішінде коммерциялық құпияны құрайтын) сұратады және алады; 
2) Серіктестіктің цифрлық жүйелері мен дерекқорларына қолжетімділік алады;
3) сыбайлас жемқорлыққа қарсы іс-қимыл мәселелеріне қатысты аудиттерді, ішкі тексерулер мен ішкі тергеп-тексерулерді жүргізуге қатысады;
4) ішкі тергеп-тексеруге жататын тұлғадан, сондай-ақ ішкі тергеп-тексеру аясындағы басқа да тұлғалардан жазбаша түсініктемелер алады;
5) сыбайлас жемқорлыққа қарсы іс-қимыл шараларына қатысты Компанияның құрылымдық бөлімшелері мен қызметкерлерінің баяндамаларын тыңдайды;
6) Қазақстан Республикасының заңнамасында көзделген жағдайларда уәкілетті мемлекеттік органдарға сұрау салулар жібереді;
7) жеке мүдделер туралы декларацияларды талдау, сыбайлас жемқорлыққа қарсы мониторинг немесе сыбайлас жемқорлық тәуекелдерін талдау жүргізу, сондай-ақ Қазақстан Республикасының заңнамасына сәйкес алынған өзге де ақпаратты зерделеу арқылы мүдделер қақтығысын анықтайды.
4-тарау.
Қызметтің жұмыс тәртібі

15. Қызметтің жұмысы Компанияның Бас директоры бекіткен жылдық жұмыс жоспары негізінде жүзеге асырылады.
16. Жұмыс жоспарына сыбайлас жемқорлық тәуекелдеріне ішкі талдау жүргізу, сыбайлас жемқорлыққа қарсы шектеулердің сақталуына мониторинг жүргізу, мүдделер қақтығысын анықтау, оқыту іс-шараларын өткізу, ұсынымдардың орындалуын бақылау және сыбайлас жемқорлыққа қарсы саясатқа жауапты уәкілетті органмен өзара іс-қимыл жасау жөніндегі шаралар кіреді.
17. Қызметтің ұсынымдары Бас директорға немесе тиісті мәселе өз құзыретіне жататын құрылымдық бөлімшелерге ұсынылады және Серіктестіктің ішкі құжаттарында белгіленген мерзімдерде міндетті түрде қаралуға тиіс.
18. Ұсынымдар қаралғаннан кейін құрылымдық бөлімшелер Қызметті қабылданған шаралар туралы хабардар етеді немесе оларды іске асырудың мүмкін еместігіне негізделген түсініктеме береді.
19. Қызмет жылына кемінде бір рет Бас директорға анықталған сыбайлас жемқорлық тәуекелдері, сыбайлас жемқорлыққа қарсы шектеулерді бұзушылықтар және оларды жою бойынша қабылданған шаралар туралы ақпаратты қамтитын қызмет нәтижелері туралы есепті ұсынады.
20. Қызметке келіп түскен құжаттар, сұрау салулар мен ақпарат Қазақстан Республикасының дербес деректер, сондай-ақ коммерциялық, қызметтік және заңмен қорғалатын өзге де құпияларды қорғау туралы заңнамасына сәйкес өңделеді.
21. Бас директор өз өкілеттігі шегінде сыбайлас жемқорлыққа қарсы шаралардың іске асырылуын қамтамасыз етеді және бағынысты қызметкерлердің сыбайлас жемқорлық әрекеттерінің алдын алуға қатысты қызметтік міндеттерін орындамағаны немесе тиісінше орындамағаны үшін заңнамада белгіленген тәртіппен жауаптылықта болады.
22. Қызмет туралы ереже ресми интернет-ресурста жарияланады және қызметкерлердің назарына жеткізіледі.
23. Бас директор Қызметтің қажетті ақпарат пен құжаттарға (оның ішінде коммерциялық құпияны құрайтын ақпарат пен құжаттарға), сондай-ақ ақпараттық жүйелер мен дерекқорларға қолжетімділігін қамтамасыз етеді және оның функцияларын орындау үшін жеткілікті кадрлық, ұйымдастырушылық және техникалық ресурстармен қамтамасыз етеді.
24. Сыбайлас жемқорлыққа қарсы комплаенс қызметінің қызметіне кедергі келтіруге, ақпаратқа қолжетімділікті негізсіз шектеуге, сондай-ақ оның басшысы мен қызметкерлеріне өз міндеттерін орындау кезінде қысым көрсетуге тыйым салынады.
[bookmark: _GoBack]25. Қызметтің қызметіне кедергі келтірілген, ақпаратқа қолжетімділік негізсіз шектелген, сыбайлас жемқорлық тәуекелдерін азайту жөнінде шаралар қабылданбаған немесе мүдделер қақтығысы орын алған жағдайда, Қызмет сыбайлас жемқорлыққа қарсы саясат саласындағы уәкілетті органға жүгінуге құқылы.

